Objava zahteve v skladu s členom 17(6) Uredbe (ES) št. 110/2008 Evropskega parlamenta in Sveta o opredelitvi, opisu, predstavitvi, označevanju in zaščiti geografskih označb žganih pijač ter razveljavitvi Uredbe Sveta (EGS) št. 1576/89

(2021/C 464/07)

V skladu s členom 27 Uredbe (EU) 2019/787 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek.

GLAVNE SPECIFIKACIJE TEHNIČNE DOKUMENTACIJE

„HOMOKHÁTI ŐSZIBARACK PÁLINKA“

EU št.: PGI-HU-02471 – 25. maj 2018

1. Ime

„Homokháti őszibarack pálinka“

2. Kategorija žganih pijač

Žganje iz sadja (kategorija 9 iz Uredbe (ES) št. 110/2008)

3. Opis žgane pijače

3.1. Fizikalne, kemijske in/ali organoleptične lastnosti

Fizikalno-kemijske lastnosti

Vsebnost cianovodikove kisline največ 5 g/hl 100 vol. % alkohola Skupna vsebnost hlapnih snovi najmanj 250 g/hl 100 vol. % alkohola Vsebnost bakra največ 7 mg/l končnega proizvoda

Organoleptične lastnosti

Barva: bistra, brezbarvna.

Aroma: prefinjena, diskretna aroma, ki spominja na sadnost zrelih breskev z rahlo aromatičnimi notami agrumov, včasih z nežno aromo marcipana.

Okus: sveže note agrumov z razpoznavno, srednje polno, bogato strukturo, ki jo spremlja okus po zrelih breskvah z diskretno kislostjo in dolg, žameten, vendar razpoznaven pookus.

3.2. Posebne značilnosti (v primerjavi z žganimi pijačami iz iste kategorije)

Žganje „Homokháti őszibarack pálinka“ ima značilen vonj in okus zaradi breskev, ki se gojijo v regiji Homokhátság: aroma je rahlo dišeča s pridihom agrumov in spominja na sadnost zrelih breskev; note agrumov so razpoznavne tudi v okusu, ki je rahlo sladek, z žametnim pookusom.

4. Zadevno geografsko območje

Žganje „Homokháti őszibarack pálinka“ se proizvaja znotraj upravnih meja naslednjih občin: Mórahalom, Ásotthalom, Domaszék, Zákányszék, Ruzsa, Öttömös, Pusztamérges, Üllés, Bordány, Forráskút, Zsombó, Szatymaz, Kelebia in Balotaszállás.

Drozganje, fermentacija, destilacija v kotlu in odležavanje žganja „Homokháti őszibarack pálinka“ lahko poteka samo v industrijskih destilirnih obratih za navedeno žganje na tem geografskem območju.

5. Metoda pridobivanja žgane pijače

Glavne stopnje pridobivanja žganja pálinka so:

(a) Izbira in sprejem sadja

(b) Drozganje in fermentacija

(c) Destilacija

(d) Odležavanje

(e) Obdelava in proizvodnja žganja pálinka

a.) Izbira in sprejem sadja

Osnovna sestavina žganja pálinka so popolnoma zreli sadeži dobre ali odlične kakovosti, ki se gojijo na opredeljenem geografskem območju. Količinski sprejem sadja temelji na teži.

Med sprejemom se z vzorčenjem izvaja nadzor kakovosti na podlagi organoleptične ocene (zrelost – zrelo do prezrelo – zdravo, čisto in brez tujkov, kot so prst, listje, vejice, kamenje, kovine ali druge snovi, ter brez plesni ali gnilobe).

b.) Drozganje in fermentacija

Koščice je treba iz sadja odstraniti s pomočjo razkoščičevalca.

Med fermentacijo je pomembno natančno določiti temperaturo (16–23 °C), doseči optimalno vrednost pH (2,8–3,2) ter preveriti vsebnost sladkorja in alkohola.

Ob koncu fermentacije je treba vsebnost sladkorja znižati pod 5 °Bx.

Žganje pálinka se med proizvodnim postopkom ne sme sladkati niti z namenom, da se zaokroži končni okus.

c.) Destilacija

Žganje „Homokháti őszibarack pálinka“ se lahko proizvaja z dvostopenjsko destilacijo po tradicionalnem sistemu destilacije v kotlu, ki zagotavlja ustrezno kakovost. Destilacija v kotlu je tehnika dvojne frakcijske destilacije z uporabo kotla s prostornino največ 1 000 litrov.

d.) Odležavanje

Žganje „Homokháti őszibarack pálinka“ mora odležati, dokler ni dobro uravnoteženo.

Če je zunanja temperatura višja od 25 °C, je treba zrak v prostoru za shranjevanje najmanj enkrat tedensko hladiti s klimatizacijo ali vlažiti z vodnim razpršilnikom.

e.) Obdelava in proizvodnja žganja pálinka

V skladu z zelo strogo ureditvijo ustekleničenih proizvodov (±0,3 % V/V) je treba delež alkohola po odležavanju žganja pálinka prilagoditi na raven, primerno za uživanje, z dodajanjem kakovostne pitne vode. Voda je lahko destilirana, demineralizirana, izmenjana ali zmehčana.

Odležano žganje pálinka se lahko hladi in filtrira. Po potrebi se lahko nadaljnja obdelava izvede tudi z uporabo ustreznih pomožnih tehnoloških sredstev, da se izdelek prečisti in se odstranijo težke kovine. Žganje pálinka se nato lahko ustekleniči.

Ko je dosežen ustrezen delež alkohola, se žganje pálinka lahko nalije v oprane steklenice in zapre z zatesnjenim aluminijastim navojnim zamaškom, navadnim navojnim zamaškom ali plutovinastim zamaškom, ki izpolnjujejo merila za embalažo živil. Steklenice so lahko iz stekla ali keramike.

6. Povezava z geografskim okoljem ali poreklom

6.1. Podrobnosti o geografskem območju ali poreklu, ki so pomembne za povezavo

Podrobnosti o geografskem območju ali poreklu, ki so pomembne za povezavo, temeljijo na štirih stebrih:

(a) Zemljišča in edinstvena sestava tal v regiji Homokhátság

(b) Posebna mikroklima v regiji Homokhátság

(c) Sorte breskev, ki se gojijo v regiji Homokhátság

(d) Človeški dejavniki

(a) Zemljišča in edinstvena sestava tal v regiji Homokhátság

Zadevno geografsko območje sestavljajo zemljišča brez černozjoma na peščenem grebenu Južne velike nižine (Homokhátság), ki ležijo na ravninah med Donavo in Tiszo ter se raztezajo jugozahodno od mesta Szeged v županiji Csongrád.

Peščena tla v regiji Homokhátság so še posebej primerna za vrtnarstvo in sadjarstvo, saj se hitro segrejejo, voda pa hitro odteka. Peščena humusna tla so večinoma sestavljena iz kremenovih kristalov. Peščena tla imajo običajno nizko vsebnost koloidov (največ 5 %), kar omogoča hitro odtekanje vode. Peščena tla so tudi bogata s sljudo, ki rastlinam zagotavlja hranila (kalij, bor, železo, cink).

(b) Posebna mikroklima v regiji Homokhátság

Regija Homokhátság ima ekstremno kontinentalno podnebje z zelo vročimi, suhimi in sušnimi poletji. V obdobju zorenja prihaja do velikih dnevnih nihanj temperatur. Ta regija ima največje število sončnih ur v državi (več kot 2 600 ur).

(c) Sorte breskev, ki se gojijo v regiji Homokhátság

Žganje „Homokháti őszibarack pálinka“ mora biti izdelano iz sort breskev, ki izvirajo z geografskega območja, opredeljenega v točki 4. Vse te sorte izvirajo iz divjih breskev, katerih koščica se zaseje in iz nje zraste sejanec, na katerega se cepijo žlahtne rastline. Kombinacija teh sort zagotavlja, da se edinstven okus breskev, ki jih gojijo v regiji Homokhát, odraža v organoleptičnih lastnostih žganja pálinka, izdelanega iz navedenih breskev, kot so svežina agrumov, rahla sladkost in žameten pookus.

(d) Človeški dejavniki

Žganje „Homokháti őszibarack pálinka“ se tradicionalno proizvaja na geografskem območju z destilacijo v kotlu. Znanje o tradicionalni proizvodni tehniki se prenaša iz roda v rod. Destilacija v kotlu je tradicionalen proces, pri katerem nastajajo note okusa in arome, značilne za žganje pálinka. Ker je destilacija eden od temeljev proizvodnje žganja pálinka iz breskev, so človeško znanje in izkušnje tisti, ki končnemu proizvodu – žganju „Homokháti őszibarack pálinka“ – dajejo edinstveni okus po breskvah, pridelanih na geografskem območju. Za izdelavo žganja „Homokháti őszibarack pálinka“ je potrebno posebno strokovno znanje, zlasti ker se žganja pálinka sicer redko proizvajajo iz breskev.

6.2. Posebne lastnosti žgane pijače, ki se pripisujejo geografskemu območju

Povezava med žganjem „Homokháti őszibarack pálinka“ in geografskim območjem temelji na kakovosti proizvoda.

Veliko število sončnih ur omogoča, da breskve popolnoma dozorijo, zaradi velikih dnevnih nihanj temperatur pa so sladke in sočne. Zaradi peščenih, sljudnih tal so breskve nežnega okusa in nudijo svežino agrumov, ker pa so tla tudi bogata z mikrohranili, imajo sadeži visoko vsebnost suhe snovi. Zaradi teh dejavnikov so breskve, gojene v regiji Homokhátság, visoke kakovosti z bogatim okusom in aromo ter žametnim pookusom.

Arome zrelih breskev v žganju „Homokháti őszibarack pálinka“ običajno pridejo do izraza s tehniko destilacije v kotlu: za žganje pálinka je značilen bogat, razpoznaven, nežno kiselkast okus, vendar z rahlo dišečo in diskretno aromo.

Zahvaljujoč bogatim aromatičnim notam breskev, ki izvirajo iz regije Homokhátság, in uporabljeni tehniki destilacije ima žganje „Homokháti őszibarack pálinka“ visoko vsebnost hlapnih snovi ter značilen, srednje poln okus. Bogata aroma daje žganju pálinka dolg in žameten pookus.

7. Predpisi Evropske unije ali nacionalni/regionalni predpisi

— Zakon XI iz leta 1997 o zaščiti blagovnih znamk in geografskih označb

— Zakon LXXIII iz leta 2008 o žganju pálinka, žganju pálinka iz grozdnih tropin in nacionalnem svetu za žganje pálinka

— Vladni odlok št. 158/2009 z dne 30. julija 2009 o določitvi podrobnih pravil za zaščito geografskih označb kmetijskih proizvodov in živil ter za preverjanje proizvodov

— Vladna uredba št. 22/2012 z dne 29. februarja 2012 o nacionalnem uradu za varnost prehrambne verige

— Uredba (ES) št. 110/2008 Evropskega parlamenta in Sveta z dne 15. januarja 2008 o opredelitvi, opisu, predstavitvi, označevanju in zaščiti geografskih označb žganih pijač ter razveljavitvi Uredbe Sveta (EGS) št. 1576/89

— Izvedbena uredba Komisije (EU) št. 716/2013 z dne 25. julija 2013 o pravilih za uporabo Uredbe (ES) št. 110/2008 Evropskega parlamenta in Sveta o opredelitvi, opisu, predstavitvi, označevanju in zaščiti geografskih označb žganih pijač

8. Vložnik

Ime: Kerekes Pálinka - samostojni podjetnik Pál Kerekes

Naslov: Szegfű János u. 5-7, 6787 Zákányszék, Madžarska

Elektronski naslov: kerekespal@vipmail.hu, lkerekes01@gmail.com

Tel. +36 705756684, +36 304091041

9. Dopolnilo h geografski označbi

-

10. Posebna pravila označevanja

Poleg elementov, opredeljenih v zakonodaji, označba vključuje tudi naslednje:

— „földrajzi árujelző“ [geografska označba] (ločeno od imena)

(1) UL L 130, 17.5.2019, str. 1.